**ΕΝΟΤΗΤΑ 1η Ta είδη των προτάσεων**

1. **Τα είδη των προτάσεων ως προς τα συστατικά τους**

Ως προς τα **συστατικά** τους, **ανάλογα δηλαδή με τους όρους (τις λέξεις) που περιέχουν**, οι προτάσεις διακρίνονται σε: **απλές – ελλειπτικές – επαυξημένες – σύνθετες**

|  |
| --- |
| **Απλές** ονομάζονται οι προτάσεις που έχουν ολοκληρωμένο νόημα, μας δίνουν απάντηση στις ερωτήσεις «ποιος» και «τι» και δεν μπορούμε να αφαιρέσουμε τίποτα από αυτές. Οι απλές προτάσεις περιέχουν μόνο τους κύριους όρους (δηλαδή: υποκείμενο ρήματος (Υ.Ρ), ρήμα (Ρ), αντικείμενο ρήματος (Αντ. Ρ), κατηγορούμενο υποκειμένου (Κατ. Υ) χωρίς τους οποίους δε μπορούμε να εκφράσουμε το νόημα που θέλουμε. Έτσι μια απλή πρόταση μπορεί να έχει μια από τις παρακάτω μορφές: * Τα σχολεία (Υ.Ρ) άνοιξαν (Ρ)
* Οι Φοίνικες (Υ.Ρ) δημιούργησαν (Ρ) το αλφάβητο (Αντ. Ρ)
* Οι δάσκαλοι (Υ.Ρ) μεταδίδουν (Ρ) τις γνώσεις (Άμεσο Αντ. Ρ) στα παιδιά (Έμμεσο Αντ. Ρ)
* Ο γυμνασιάρχης (Υ.Ρ) είναι (Ρ. συνδετικό) αυστηρός (Κατ. Υ)
* Τα παιδιά (Υ.Ρ) θεωρούσαν (Ρ) τον γυμνασιάρχη (Αντ. Ρ) αυστηρό (Κατ. του Αντικ.)
 |

|  |
| --- |
| **Ελλειπτικές** ονομάζονται οι προτάσεις που τους λείπουν ένας ή περισσότεροι κύριοι όροι. Σε μια ελλειπτική πρόταση μπορεί να λείπει: * το υποκείμενο του ρήματος : Δεν ξέρω (ενν. εγώ)
* το ρήμα: Εγώ θέλω πορτοκαλάδα. Εσύ τι; (ενν. θέλεις)
* το αντικείμενο του ρήματος: Εγώ πήρα κάποια χρήματα. Εσύ πήρες; (ενν. χρήματα)
* το κατηγορούμενο: Εσύ είσαι πλούσιος. Εγώ δεν είμαι (ενν. πλούσιος)
 |

|  |
| --- |
| **Επαυξημένες** ονομάζονται οι προτάσεις που εκτός από τους κύριους όρους (υποκείμενο, ρήμα, αντικείμενο, κατηγορούμενο) έχουν και επιπλέον στοιχεία/λέξεις, **τους προσδιορισμούς** (που εμπλουτίζουν το λόγο και μας δίνουν περισσότερες πληροφορίες συμπληρώνοντας το νόημα των κύριων όρων μιας πρότασης). πχ. Η Άννα, **μαθήτρια της Α΄ Γυμνασίου**, διέσχισε **γρήγορα** το **μεγάλο** δρόμο **με τα μαγαζιά**. Οι υπογραμμισμένες λέξεις είναι οι προσδιορισμοί.  |

|  |
| --- |
| **Σύνθετες** ονομάζονται οι προτάσεις που έχουν περισσότερα από ένα υποκείμενα, αντικείμενα (πρέπει να είναι του ίδιου είδους : άμεσα ή έμμεσα) ή κατηγορούμενα. * Οι μαθητές και οι καθηγητές συζήτησαν το πρόβλημα (σύνθετη με 2 υποκείμενα)
* Ο γυμνασιάρχης δε θ’ ανεχτεί διαμαρτυρίες, φωνές και φασαρίες (σύνθετη με 3 αντικείμενα)
* Τα μαθήματα είναι πολλά και δύσκολα (σύνθετη με 2 κατηγορούμενα)
 |

1. **Τα είδη των προτάσεων ως προς το περιεχόμενό τους**

Ως προς το **περιεχόμενό** τους, **ανάλογα δηλαδή με τη σημασία, το νόημά τους**, οι προτάσεις διακρίνονται σε : **αποφαντικές – ερωτηματικές – προστακτικές – επιφωνηματικές**

|  |
| --- |
| **Αποφαντικές** (από τη λέξη απόφανση: γνώμη, κρίση) ονομάζονται οι προτάσεις με τις οποίες δίνεται μια πληροφορία. Πιο συγκεκριμένα, χρησιμοποιούμε τις αποφαντικές προτάσεις * για να **δώσουμε** μια πληροφορία (Τα σχολεία ανοίγουν την ερχόμενη Δευτέρα)
* για να **δηλώσουμε** κάτι (Είμαι μαθητής της Α΄ Γυμνασίου)
* για να **διατυπώσουμε** μια γνώμη, άποψη, κρίση (Ο νέος γυμνασιάρχης φαίνεται πολύ αυστηρός)

Στο τέλος των αποφαντικών προτάσεων, όταν γράφουμε, βάζουμε **τελεία** (.)  |

|  |
| --- |
| **Ερωτηματικές** ονομάζονται οι προτάσεις με τις οποίες διατυπώνεται μια ερώτηση. Είναι δηλαδή αυτές που χρησιμοποιούμε για να ζητήσουμε μια συγκεκριμένη πληροφορία, μια απάντηση σε κάτι. Οι ερωτηματικές προτάσεις αρχίζουν συνήθως με **ερωτηματικές αντωνυμίες** (ποιος, -α, -ο/ πόσος, -η, -ο / τι) ή **ερωτηματικά επιρρήματα** (πόσο, πού, πώς, πότε). * Πώς σε λένε;
* Τι είπε αυτός τώρα;
* Ποιος ήρθε;
* Πότε θ’ ανοίξουν τα σχολεία;

Στο τέλος των ερωτηματικών προτάσεων, όταν γράφουμε, βάζουμε **ερωτηματικό** (;). Συχνά διατυπώνουμε μια ερώτηση όχι για να πληροφορηθούμε κάτι, αλλά για να εκφράσουμε εντονότερα : * **βεβαίωση** (Δεν είναι πράγματι κάτι μοναδικό ; 🡲 Είναι πράγματι κάτι μοναδικό. )
* **άρνηση** (Ποιος θα έκανε κάτι τέτοιο; 🡲 Κανείς δε θα έκανε κάτι τέτοιο.)
* **προσταγή** (Δε φεύγεις από κει; 🡲 Φύγε από κει.)
* **παράκληση** (Θα μου φέρεις ένα ποτήρι νερό; 🡲 Φέρε μου ένα ποτήρι νερό, σε παρακαλώ.)
 |

|  |
| --- |
| **Προστακτικές** ονομάζονται οι προτάσεις που χρησιμοποιούμε για να ζητήσουμε από κάποιον να κάνει κάτι, να απαγορέψουμε κάτι, να παρακαλέσουμε για κάτι, να ευχηθούμε κάτι κλπ. Είναι δηλαδή οι προτάσεις με τις οποίες εκφράζεται: * **επιθυμία** (Ας πάμε στο θέατρο απόψε.)
* **προσταγή** (Φύγε αμέσως από δω!)
* **προτροπή** (Προσπάθησε περισσότερο.)
* **απαγόρευση** (Μην πατάτε το γρασίδι.)
* **παράκληση** (Κάνε μου αυτή τη χάρη!)
* **ευχή** (Να σας ζήσει το παιδί. )

Στο τέλος των προστακτικών προτάσεων, όταν γράφουμε, βάζουμε **τελεία** (.) ή **θαυμαστικό** (!). Όταν βάζουμε θαυμαστικό στο τέλος μιας προστακτικής πρότασης, δίνουμε πιο προστακτικό τόνο στα λεγόμενά μας, κάνοντας το ύφος μας πιο έντονο, επικριτικό, αυστηρό.  |

|  |
| --- |
| **Επιφωνηματικές** ονομάζονται οι προτάσεις που χρησιμοποιούμε για να εκφράσουμε ένα έντονο συναίσθημα (έκπληξη, θαυμασμό, λύπη, χαρά, οργή, θυμό, αηδία κπ.)Οι επιφωνηματικές προτάσεις συχνά αρχίζουν με **επιφωνήματα** (α, αχ, οχ κλπ) με **ερωτηματικές αντωνυμίες** (ποιος, -α, -ο / πόσος, -η, -ο / τι) ή με **ερωτηματικά επιρρήματα** (πόσο, πώς, πού, πότε). * Πόσο τεράστιοι ήταν όλοι τους! (έκπληξη)
* Τι ωραίο σπίτι έχεις! (θαυμασμός)
* Αχ, τι κρίμα! (λύπη)
* Δε θα το ανεχτώ αυτό ! (θυμός)
* Πόσο άσχημα μυρίζει! (αηδία)

Στο τέλος των επιφωνηματικών προτάσεων, όταν γράφουμε, βάζουμε **θαυμαστικό** (!).  |

1. **Τα είδη των προτάσεων ως προς την ποιότητά τους**

Ως προς την **ποιότητά** τους οι προτάσεις χωρίζονται σε: **καταφατικές – αρνητικές**

|  |
| --- |
| **Καταφατικές** ονομάζονται οι προτάσεις που δεν περιέχουν άρνηση, που δηλώνουν κάτι με θετικό και όχι αρνητικό τρόπο. * Τα σχολεία θ’ ανοίξουν την ερχόμενη εβδομάδα.
* Θα έρθεις μαζί μας;
* Δώστε του το παιχνίδι.
* Ας φύγουμε αύριο!
 |

|  |
| --- |
| **Αρνητικές** ονομάζονται οι προτάσεις που περιέχουν άρνηση, που δηλώνουν κάτι με αρνητικό τρόπο και το ρήμα τους συνοδεύεται από τις αρνητικές λέξεις **δε(ν)** ή **μη(ν)**. * Τα σχολεία δε θ’ ανοίξουν την ερχόμενη εβδομάδα.
* Δε θα έρθεις μαζί μας;
* Μην του δώσετε το παιχνίδι. Ας μη φύγουμε αύριο!
 |